**তমা এখন গ্রাজুয়েট**

ঢালিউডের জনপ্রিয় অভিনেত্রী তমা মির্জা মানারাত ইন্টারন্যাশনাল ইউনিভার্সিটি থেকে আইন বিষয়ে স্নাতক সম্পন্ন করেছেন। তিনি রোববার কনভোকেশনে (সমাবর্তন) অংশ নেন।

সোমবার সামাজিক যোগাযোগমাধ্যম ফেসবুক পেজে এ কথা জানিয়েছেন তমা।

সমাবর্তনে অংশ নেওয়া সবাইকে শুভেচ্ছা জানিয়ে তমা মির্জা লিখেছেন- ‘তুমি যদি স্বপ্ন দেখ, তবে তুমি এটা করতে পারবে। সব গ্র্যাজুয়েটকে অভিনন্দন।’

তমা মির্জা গণমাধ্যমকে বলেন, এতদিন ছিলাম আন-অফিসিয়াল, এখন আমি অফিসিয়ালি গ্র্যাজুয়েট। দীর্ঘদিন এ দিনটির প্রতীক্ষায় ছিলাম। আমি আমার ফলাফল নিয়ে সন্তুষ্ট। আমার পরিবার-শিক্ষকরাও আমার এ অর্জনে ভীষণ খুশি।

রায়হান রাফি পরিচালিত ছবি ‘সুড়ঙ্গ’ মুক্তি পায় গত ঈদে। এতে তমার সঙ্গে জুটি বাঁধেন আফরান নিশো। এ সিনেমার মধ্য দিয়ে প্রথমবারের মতো বড়পর্দায় অভিষেক ঘটেছে নিশোর। এতে আরও অভিনয় করেছেন শহীদুজ্জামান সেলিম, মোস্তফা মনওয়ার, মনির আহমেদ শাকিল প্রমুখ।